Balisoso

An balisòsô sarong mahamis na pagkakan gibo sa giniling na kamoteng kahoy o pulotan na bagas na pinatos sa dahon nin batag.

Pag-andam asin pagluto

An pulotan ginigiling na magin arina. Tapos makodkod nin niyog na lukadon. Rinaramas an duwa saka hinahamisan nin asukar o sangkaka na tinunaw. An ramas na ini ikinakaag sa linobloban na dahonbatag. Parati an patos na dahon pinupurmang baliso'so' (trianggulo). Pag nagkaparatos na ini, ikaag sa kaldero, kaagan tubig na kabanga' sana (bakong lantop) saka la'bonan. Importanteng aloyooy sana an kalayo. Kun makusog an kalayo (agabaab), naaati tolos an tubig pero malagtok pa an baliso'so'. Halaton na maglomoy.

Ini an proporsyon: Sa sarong kilong arinang pulotan, gamitan tolong kilong kinodkod na lukadon saka sarong kilong asukar. Kun arinang balinghoy an sangkap, sarong kilo man an gamiton.

Mga panluwas na takod
The Culturefront of Filipino Food Guide ni Diana A. Galang 

Mga lutong Bikolnon